KLASA: 034-05/24-01/36

URBROJ: 711-02-01/02-2024-2

Zagreb, 28. veljače 2024.

**DANIJEL HUSNJAK**

**direktor trgovačkog društva**

**EKO MOSLAVINA d.o.o.**

**Predmet: mišljenje na zahtjev obveznika Danijela Husnjaka,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 23. veljače 2024. pod KLASA: 034-05/24-01/36, zaprimilo zahtjev za mišljenje koje je podnio obveznik Danijel Husnjak, direktor trgovačkog društva EKO MOSLAVINA d.o.o.

U podnesenom zahtjevu obveznik navodi da je od strane Općinskog suda u Kutini, a prije stupanja na dužnost direktora, bio imenovan u dva postupka za sudskog vještaka te da je za isto dobio naknadu. Slijedom navedenog, obveznik postavlja upit može li nastaviti obavljati poslove sudskog vještaka za područje građevinarstva i procjenu nekretnina.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje u tekstu: ZSSI) na 41. sjednici održanoj 28. veljače 2024.g., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo navodi kako je iz odredbi članaka 126.-127. Zakona o sudovima ( „Narodne novine“, broj 28/13., 33/15., 82/15., 82/16., 67/18., 126/19., 130/20., 21/22. i 16/23.), a kojima se uređuju uvjeti i način obavljanja poslova stalnog sudskog vještaka, razvidno da se radi o poslovima koji se obavljaju na zahtjev pravosudnog tijela te da je za iste potrebno određeno stručno znanje i iskustvo. Slijedom navedenog, Povjerenstvo je utvrdilo kako se radi o povremenim i privremenim poslovima koje obveznik sukladno članku 17. stavku 2. ZSSI-a može obavljati istovremeno uz profesionalno obnašanje dužnosti te za iste primati novčanu naknadu.

Povjerenstvo napominje kako je obveznik, sukladno članku 17. stavku 4. ZSSI-a, Povjerenstvu u imovinskoj kartici dužan prijaviti sve primitke stečene obavljanjem poslova sudskog vještaka.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Danijel Husnjak, elektroničkom dostavom
2. Objava na internetskoj stranici Povjerenstva
3. Pismohrana